Johannes Brøndum-Nielsen
Store norske leksikon,Språk og litteratur,Språkforskere,Utenlandske språkforskere
Johannes Brøndum-Nielsen var en dansk språkforsker. Han var professor i nordiske språk ved universitetet i København i perioden 1926–1952. Han var medredaktør fra andre bind (1920) av Ordbog over det danske Sprog som utkom i 28 bind i perioden 1919–1956. Han ledet også utgivelsen av Danmarks gamle Landskabslove (åtte bind, 1920–1961). Brøndum-Nielsen var en av hovedredaktørene i serien Nordisk Kultur, og hovedredaktør av tidsskriftet Acta Philologica Scandinavica fra 1926.
Av hans store produksjon nevnes utgivelsen av De gamle danske dyrerim (1908–1909), videre Sproglig forfatterbestemmelse. Studier over dansk sprog i det 16. årh.s begyndelse (1914, doktorgradsavhandling). Han har også skrevet en innføring i nordiske dialekter: Dialekter og dialektforskning (1927, andre utgave 1951). Hans hovedverk er Gammeldansk grammatik i sproghistorisk fremstilling (sju bind, 1928–1971). Les mer i Store norske leksikon språkvitenskap